**Sunt spiritul adâncurilor**

*Nicolae Labiș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu sunt spiritul adâncurilor,

Trăiesc în altă lume decât voi,

În lumea alcoolurilor tari,

Acolo unde numai frunzele

Amăgitoarei neputinți sunt veștede.

Din când în când

Mă urc în lumea voastră

În nopți grozav de liniștite și senine,

Și-atunci aprind mari focuri

Și zămislesc comori

Uimindu-vă pe cei ce mă-nțelegeți.

Apoi cobor din nou prin hrube trudnice

În apa luminoasă, minunată.

Sunt spiritul adâncurilor,

Trăiesc în altă lume decât voi.